'על הניסים' ליום העצמאות

חיברו עמוס חכם ז"ל

עַל הַנִּסִּים וְעַל הַפּוּרְקָן וְעַל הַגְּבוּרוֹת וְעַל הַמִּלְחָמוֹת וְעַל הַתְּשׁוּעוֹת וְעַל הַנִּפְלָאוֹת שֶׁעָשִׂיתָ לְעַמְּךָ בַּיָּמִים הָהֵם בַּזְּמָן הַזֶּה.

בַּיָּמִים אֲשֶׁר שְׁאֵרִית פְּלֵיטַת יִשְׂרָאֵל, עַם שְׂרִידֵי חֶרֶב הַצַּר וְהָאוֹיֵב, מָצָא מָנוֹחַ בָּאָרֶץ אֲשֶׁר נִשְׁבַּעְתָּ לַאֲבוֹתֵינוּ לָתֵת לָנוּ וְנוֹסְפוּ עַל בְּנֵי יִשְׂרָאֵל הַיּוֹשְׁבִים שָׁם מִלְּפָנִים, יַחַד כֻּלָּם בִּקְּשׁוּ לִפְרוֹק מֵעֲלֵיהֶם עוֹל מַלְכוּת זָדוֹן הַשּׁוֹלֶטֶת בָּאָרֶץ וּלְיַסֵּד אֶת מְדִינַת יִשְׂרָאֵל. אָז נוֹעֲצוּ יַחְדָּו בְּנֵי יִשְׁמָעֵאל יוֹשְׁבֵי הָאָרֶץ וְהָאֲרָצוֹת אֲשֶׁר מִסָּבִיב לָהּ וְאָמְרוּ קוּמוּ וְנָקוּמָה לַמִּלְחָמָה וְנַכְחִיד אֶת יִשְׂרָאֵל וְאֶת מְדִינָתוֹ ולֹא יִזָּכֵר שֵׁם יִשְׂרָאֵל עוֹד.

וְאַתָּה בְּרַחֲמֶיךָ הָרַבִּים הֵפַרְתָּ אֶת עֲצָתָם וְקִלְקַלְתָּ אֶת מַחֲשַׁבְתָּם וְעָמַדְתָּ לְבָנֶיךָ בְּעֵת צָרָתָם וְנָתַתָּ לְבָנֶיךָ עֵצָה וּגְבוּרָה לַמִּלְחָמָה בְּאוֹיְבֵיהֶם וְנִצְּחוּם וְהִכּוּ בָהֶם מַכָּה גְּדוֹלָה וְגֵרְשׁוּם מִגְּבוּל יִשְׂרָאֵל. וְעָשִׂיתָ לְעַמְּךָ תְּשׁוּעָה גְּדוֹלָה וּלְךָ עָשִׂיתָ שֵׁם גָּדוֹל וְקָדוֹשׁ בְּעוֹלָמֶךָ. עַל כֵּן קִיְּמוּ וְקִבְּלוּ עֲלֵיהֶם בְּנֵי יִשְׂרָאֵל לַעֲשׂוֹת אֶת יוֹם חֲמִשָּׁה לַחוֹדֶשׁ הַשֵּׁנִי הוּא חוֹדֶשׁ אִיָּר לְיוֹם שִׂמְחָה וְהַלֵּל וְהוֹדָיָה. וּכְשֵׁם שֶׁעָשִׂיתָ עִמָּנוּ אֶת הַתְּשׁוּעָה הַזֹּאת כֵּן תּוֹסִיף לְהוֹשִׁיעֵנוּ וְתִגְאָלֵנוּ גְּאוּלָּה שְׁלֵמָה וְנוֹדֶה לְשִׁמְךָ הַגָּדוֹל סֶלָה.